Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af forordning (EØF) nr. 823/87 om fastlæggelse af særlige regler for kvalitetsvine fra bestemte dyrkningsområder« (98/C 214/18)

Rådet for Den Europæiske Union besluttede den 3. marts 1998 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede José Maria Espuny Moyano til ordfører. Sektionen vedtog sin udtalelse den 2. april 1998.

Det Økonomiske og Sociale Udvalg vedtog på sin 354. plenarforsamling af 29. og 30. april 1998, mødet den 29. april 1998, med 111 stemmer for og 7 hverken for eller imod, følgende udtalelse.

1. Indledning

1.1. Forordningsforslaget tager sigte på at tillade medlemsstaterne at gøre aftapning af visse kvbd i det bestemte dyrkningsområde obligatorisk på følgende betingelser:

- aftapning i dyrkningsområdet skal give vinen særlige egenskaber eller være af stor betydning for bevarelsen af dens særlige egenskaber,

- næsten alle erhvervsdrivende i vinsektoren skal gå ind for sådan obligatorisk aftapning.

1.1.1. Den juridiske karakter af den industrielle og kommercielle ejendomsret til oprindelsesbetegnelser gør det berettiget at medtage mulighed for obligatorisk aftapning som et af særkravene i forbindelse med vinoprindelsesbetegnelser af hensyn til beskyttelse af kvalitet, renommé og oprindelsesgaranti samt af hensyn til styrkelse af ægthedskontrollen.

1.2. Forslaget forpligter medlemsstater, der beslutter at pålægge aftapning af visse kvbd fra et bestemt dyrkningsområde, til at acceptere aftapning uden for det bestemte område i en overgangsperiode på fem år fra tidspunktet for foranstaltningens gennemførelse at regne for de erhvervsdrivende, der i mindst tre år forud for forordningens ikrafttræden har aftappet de berørte kvbd uden for det bestemte område. Medlemsstaterne kan først gennemføre forpligtelsen til aftapning i dyrkningsområdet, når Kommissionen har konstateret, at de stillede betingelser er opfyldt med udgangspunkt i en detaljeret rapport, som medlemsstaterne skal indsende til Kommissionen.

2. Generelle bemærkninger

2.1. ØSU ser positivt på Kommissionens initiativ. Forslaget skal give juridisk EF-dækning for nogle gængse regler og sædvaner i samtlige producentmedlemslande med hensyn til obligatorisk aftapning i dyrkningsområdet af visse kvbd, hvilket er et middel til at sikre beskyttelse af kvbd'ernes kvalitet, typiske karakter, renommé og ægthed.

3. Særlige bemærkninger

3.1. ØSU udtrykker ligeledes tilfredshed med, at Kommissionens forslag forhindrer en medlemsstat i at påbyde obligatorisk aftapning af en kvbd i dyrkningsområdet, hvis de berørte producenter i det pågældende dyrkningsområde modsætter sig dette, hvilket skal komme til udtryk gennem anerkendte brancheorganisationer.

3.2. ØSU mener imidlertid, at udtrykket »anerkendt brancheorganisation« i forslagets artikel 1, stk. 1, første og anden tankestreg, bør erstattes af »anerkendt brancheorganisation eller sektororganisation«. Dette er nødvendigt af hensyn til subsidiaritetsprincippet, fordi karakteren af - og navnene på - de sektionsorganisationer, der er involveret i vinoprindelsesbetegnelser, varierer meget i de forskellige medlemsstater.

Bruxelles, den 29. april 1998.

Tom JENKINS

Formand for Det Økonomiske og Sociale Udvalg